ROZHODNUTIE KOMISIE
zo 16. januára 2006
o osobitných podmienkach, ktorými sa riadi trh s mäsom a mäsovými výrobkami zo zvierat čeľade koňovitých dovezenými z Mexika a určeným na ľudskú spotrebu
[oznámené pod číslom K(2006) 16]
(Text s významom pre EHP)
(2006/27/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 1,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (2), a najmä na jeho článok 53 ods. 1,
keďže:
(1)
V súlade so smernicou 97/78/ES a nariadením (ES) 178/2002 je v prípade dovozu výrobkov z tretích krajín, ktoré môžu predstavovať vážne ohrozenie zdravia zvierat a ľudí alebo možné rozšírenie takéhoto ohrozenia, potrebné prijať nevyhnutné opatrenia.
(2)
Smernicou Rady 96/22/ES z 29. apríla 1996 o zákaze používania určitých látok s hormonálnym alebo tyrostatickým účinkom a beta-agonistov pri chove dobytka, ktorou sa zrušujú smernice 81/602/EHS, 88/146/EHS a 88/299/EHS (3), sa z tretích krajín zakazuje dovoz zvierat a mäsa a mäsových výrobkov získaných zo zvierat, ktorým sa takéto látky podávali, s výnimkou podávania uvedených látok na terapeutické účely alebo v prípade zootechnického ošetrenia.
(3)
V nariadení Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (4), sa ustanovuje zoznam látok, ktoré sa nemôžu používať pri produkcii mäsa a zoznam látok so stanovenými maximálnymi limitmi rezíduí. Zároveň sa v ňom ustanovuje aj zoznam niektorých veterinárnych liekov, pre ktoré sa stanovili dočasné maximálne limity rezíduí. Tieto lieky by mohli byť prítomné v mäse zo zvierat čeľade koňovitých.
(4)
Počas nedávnej inšpekcie zástupcov Spoločenstva v Mexiku došlo k odhaleniu vážnych nedostatkov v súvislosti so spoľahlivosťou kontrol uskutočňovaných mexickými orgánmi v prípade mäsa zvierat čeľade koňovitých, a to predovšetkým pokiaľ ide o zistenie látok zakázaných smernicou 96/22/ES.
(5)
Na základe uvedenej kontroly sa zistili vážne nedostatky aj v súvislosti s kontrolami trhu s veterinárnymi liekmi vrátane nepovolených liekov. V dôsledku týchto nedostatkov vzniká možnosť bez problémov používať zakázané látky pri produkcii konského mäsa. Predmetné látky by sa teda mohli vyskytovať v mäse zo zvierat čeľade koňovitých určenom na ľudskú spotrebu, ako aj vo výrobkoch z takéhoto mäsa. Prítomnosť týchto látok v potravinách predstavuje možné vážne ohrozenie ľudského zdravia.
(6)
Členské štáty by preto mali pri príchode zásielky mäsa zo zvierat čeľade koňovitých, ako aj výrobkov z takéhoto mäsa dovezeného z Mexika na hranice Spoločenstva vykonávať primerané kontroly s cieľom zabrániť uvedeniu takéhoto mäsa a mäsových výrobkov nevhodných pre ľudskú spotrebu na trh.
(7)
Nariadením (ES) č. 178/2002 sa zriaďuje systém rýchleho varovania, ktorý by sa mal používať pri uplatňovaní požiadavky vzájomného informovania podľa článku 22 ods. 2 smernice 97/78/ES. Okrem toho by mali členské štáty informovať Komisiu formou pravidelných správ o výsledkoch analýzy úradných kontrol uskutočnených v súvislosti so zásielkami mäsa zo zvierat čeľade koňovitých a výrobkov z takéhoto mäsa dovezenými z Mexika.
(8)
Toto rozhodnutie by sa malo preskúmať vzhľadom na záruky poskytnuté príslušnými orgánmi Mexika a na základe výsledkov skúšok uskutočnených členskými štátmi.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet úpravy
Toto rozhodnutie sa vzťahuje na mäso zo zvierat čeľade koňovitých a výrobky z takéhoto mäsa dovezené z Mexika a určené na ľudskú spotrebu (ďalej len „mäso zo zvierat čeľade koňovitých a výrobky z neho“).
Článok 2
Úradné kontroly
1. Okrem uplatňovania vhodných plánov odberu vzoriek a metód detekcie členské štáty v súlade so smernicou 96/22/ES zabezpečia, aby bola každá zásielka mäsa zo zvierat čeľade koňovitých a výrobkov z takéhoto mäsa podrobená úradným kontrolám zameraným na prevenciu ohrozenia, a predovšetkým na zistenie prítomnosti niektorých látok s hormonálnym účinkom a beta-agonistov využívaných na účely stimulácie rastu.
2. Členské štáty každé tri mesiace predložia Komisii správu o všetkých výsledkoch analýzy úradných kontrol zásielok výrobkov, na ktoré sa vzťahuje odsek 1. Táto správa sa predloží v priebehu ďalšieho mesiaca nasledujúceho po každom štvrťroku (apríl, júl, október a január).
Článok 3
Účtovanie výdavkov
Všetky výdavky spojené s uplatňovaním tohto rozhodnutia hradí odosielateľ zásielky, jej príjemca alebo obchodný zástupca jedného z uvedených subjektov.
Článok 4
Súlad
Členské štáty bezprostredne informujú Komisiu o opatreniach, ktoré prijímajú na dosiahnutie súladu s týmto rozhodnutím.
Článok 5
Preskúmanie
Toto rozhodnutie sa preskúma na základe záruk poskytnutých príslušnými orgánmi Mexika a výsledkov úradných kontrol uvedených v článku 2.
Článok 6
Adresáti
Toto rozhodnutie je určené členským štátom.
V Bruseli 16. januára 2006